Regering het nou oog op J&J vir entstofDie AstraZeneca-entstof. (Foto: JUSTIN TALLIS/ AFP) Dr. Zweli Mkhize, minister van gesondheid, het Woensdagoggend aangekondig dat die regering nou Johnson & Johnson se entstof teen Covid-19 tydens fase een van die entstof-program gaan gebruik. Dit nadat navorsing gewys het dat die AstraZeneca-entstof, wat die regering reeds ten duurste aangeskaf het, nie effektief teen die nuwe Covid-19-variant is nie. “Die navorsing oor die effektiwiteit van die entstof is eers afhandel nadat ons dit aangekoop het. Ons kon nie bekostig om die aankoop van die entstof uit te stel tot ná die navorsing afgehandel is nie, aangesien dit die proses aansienlik sou vertraag,” het Mkhize gesê. Die AstraZeneca-entstof het verlede Maandag uit Indië in Suid-Afrika aangekom en die regering het R120 miljoen daarvoor opgedok. Mkhize het erken dat die vervaldatum op die entstof 30 April is, maar het gesê die entstof sou teen dan reeds opgebruik wees. Mkhize sê sy departement het op die vervaldatum afgekom toe hulle die gehalte van die besending nagegaan het. Die minister sê die Johnson & Johnson-entstof se effektiwiteit teen die Suid-Afrikaanse variant van die virus is reeds bewys en die regering is in die proses om goedkeuring te kry om dit in Suid-Afrika te gebruik. Die regering het boonop reeds die verkryging van die Pfizer-entstof verseker en is ook in die proses om die gehalte van die Sputnik V-entstof te bepaal en met vervaardigers in gesprek te tree. Dit is nog nie seker wanneer die regering nou met fase een van inentings, wat reeds verlede week moes afskop, gaan begin nie.